— Працуючы ў любым відзе мастацтва, чалавек ніколі не ведае, атрымалася ў яго добра ці не. Адказам могуць быць водгукі людзей, якія пабачаць тваю работу. Сам жа творца ніколі не бывае да канца задаволены вынікам сваёй працы. Пасля прэм’еры ўсё адно захочацца нешта перарабіць. Творчы працэс — з’ява бесперапынная, і гэта добры знак. Калі не падабаецца сваё, значыць, ты вырас прафесійна. У працы важна мець планку, ніжэй за якую нельга апускацца, а сам узровень павінен кожны раз падвышацца. Яго ці галавой, ці сэрцам разумееш. Таму калі нешта не падабаецца — перараблю ўсё дзясяткі разоў, каб з упэўненасцю магла сказаць, што гэта мая праца. Я спадзяюся, што і за сценамі акадэміі, пасля атрымання дыплома, прадоўжу рабіць тое ж, што і цяпер. Буду працаваць як мастак тэатра і кніжны графік.